**Информационен бюлетин на Съвета по международни счетоводни стандарти (IASB) – февруари 2018 г.**

**IASB Update February 2018**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).

На 20 февруари 2018 г., вторник, и 22 февруари 2018 г., четвъртък, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Инициатива за оповестяване: принципи на оповестяването](http://www.ifrs.org/news-and-events/updates/iasb-updates/february-2018/#1)
* [Основни финансови отчети](http://www.ifrs.org/news-and-events/updates/iasb-updates/february-2018/#2)
* [Динамично управление на риска](http://www.ifrs.org/news-and-events/updates/iasb-updates/february-2018/#3)
* [Бизнес комбинации под общ контрол](http://www.ifrs.org/news-and-events/updates/iasb-updates/february-2018/#4)
* [Изследователска програма](http://www.ifrs.org/news-and-events/updates/iasb-updates/february-2018/#5)
* [Застрахователни договори](http://www.ifrs.org/news-and-events/updates/iasb-updates/february-2018/#6)
* [Документи за обсъждане и Проекти за обсъждане](http://www.ifrs.org/news-and-events/updates/iasb-updates/february-2018/#7)
* Дейности с регулирани цени

**Допълнителна информация**

Предстоящи заседания на Съвета:

* 19–23 март 2018 г.
* 23–27 април 2018 г.
* 21–25 май 2018 г.

**Инициатива за оповестяване: принципи на оповестяването (Документ по програмата 11)**

На 20 февруари 2018 г. Съветът обсъди коментарите, получени във връзка с Документа за обсъждане *Инициатива за оповестяване—принципи на оповестяването.*

Не бяха взети никакви решения.

***Следващи етапи***

На заседанието на Съвета, което ще бъде проведено през март 2018 година, Съветът ще вземе решения относно следващи етапи по проекта.

**Основни финансови отчети (Документ по програмата 21)**

На 20 февруари 2018 г. Съветът проведе заседание, за да обсъди:

1. Изясняване на предложенията във връзка с оценките на ръководството за резултатите от дейността;
2. Дали в отчета за паричните потоци да се изисква представяне на инвестиционните парични потоци от неразделно свързани асоциирани и съвместни предприятия отделно от паричните потоци от асоциирани и съвместни предприятия, които не са неразделно свързани.

***Изясняване на предложенията във връзка с оценките на ръководството за резултатите от дейността* (Документ по програмата 21A)**

Съветът продължи с обсъжданията, започнати по време на проведеното през януари 2018 година заседание във връзка с предложенията относно оценките на ръководството за резултатите от дейността. На това заседание Съветът поиска от екипа да разработи опростен подход по отношение на оценките на ръководството за резултатите от дейността, който да бъде разгледан на бъдещо заседание. Не бяха взети никакви решения.

***Дефинирана от ръководството коригирана печалба на акция (EPS)* (Документ по програмата 21Б)**

Съветът не проведе обсъждания по този документ, очаквайки разискването на опростения подход по отношение на оценките на ръководството за резултатите от дейността.

***Представяне на паричните потоци от неразделно свързани асоциирани и съвместни предприятия и на паричните потоци от асоциирани и съвместни предприятия, които не са неразделно свързани* (Документ по програмата 21В)**

Съветът реши в порядък на работна хипотеза да предложи:

1. Отделно представяне на (i) паричните потоци, които възникват между предприятието и неразделно свързаните с него асоциирани и съвместни предприятия и (ii) паричните потоци, които възникват между предприятието и асоциирани и съвместни предприятия, които не са неразделно свързани с него. Разграничението между неразделно свързаните асоциирани и съвместни предприятия и асоциирани и съвместни предприятия, които не са неразделно свързани, в отчета за паричните потоци ще бъде същото, както и в отчета или отчетите за финансовите резултати от дейността. Единадесет членове на Съвета изразиха съгласие, а двама – несъгласие с това решение. Един от членовете на Съвета отсъстваше.
2. Отделното представяне на инвестиционните парични потоци от неразделно свързани асоциирани и съвместни предприятия и на паричните потоци от асоциирани и съвместни предприятия, които не са неразделно свързани, следва да бъде в рамките на раздела „Инвестиционна дейност” в отчета за паричните потоци. Десет от членовете на Съвета изразиха съгласие, а трима – несъгласие с това решение. Един от членовете на Съвета отсъстваше.

***Следващи етапи***

На бъдещо свое заседание Съветът ще продължи обсъжданията относно оценките на ръководството за резултатите от дейността и други теми, включени в обхвата на проекта.

**Динамично управление на риска (Документ по програмата 4)**

На 22 февруари 2018 г. Съветът проведе заседание, за да обсъди профила на активите—една от основните области на счетоводния модел на динамично управление на риска.

Съветът бе запознат и с обобщение на дискусиите, проведени до момента (Документ по програмата 4A, който бе представен единствено с информационна цел). Не бяха взети никакви решения.

***Профил на активите (Документ по програмата 4Б)***

Съветът обсъди ролята на профила на активите в рамките на модела на динамично управление на риска. По-специално, Съветът обсъди прилагането на определени критерии за допустимост по отношение на профила на активите, както и определяне на конкретни позиции в рамките на профила на активите и изискванията за документиране. Съветът реши, че екипът следва да продължи разработването на модела, както следва:

1. Да определи критерии за допустимост по отношение на позиции в рамките на профила на активите;
2. Да позволи определянето на портфейлна база;
3. Да позволи определянето на процент от портфейла, при положение че бъдат изпълнени определени условия;
4. Да не позволява доброволното отменяне на определянето;
5. Да изисква отменяне на определянето, когато възникнат определени събития; и
6. Да изисква формално документиране.

Някои от членовете на Съвета изразиха резерви относно рестриктивността на определени критерии за допустимост, като екипът отчете необходимостта от търсенето на външна обратна информация.

По отношение на отмяната на определянето, някои от членовете на Съвета дадоха указания на екипа да оцени последиците за сумите, признати в отчета или отчетите за финансовите резултати от дейността, произтичащи от събития, водещи до отмяна на определянето. Съветът изиска също така от екипа да разгледа допълнителни събития, водещи до отмяна на определянето, за да осигури последователност с посочените по-горе критерии за допустимост.

***Следващи етапи***

На бъдещо свое заседание Съветът ще обсъди целевия профил, описан в модела.

**Бизнес комбинации под общ контрол (Документ по програмата 23)**

На 22 февруари 2018 година Съветът проведе заседание, за да обсъди изследователския проект, посветен на бизнес комбинациите под общ контрол.

Съветът реши в порядък на работна хипотеза да използва метода на придобиването, изложен в МСФО 3 *Бизнес комбинации,* като отправна точка в анализа си на сделки и операции, попадащи в обхвата на проекта. Използването на тази отправна точка няма да предопредели това, дали в крайна сметка Съветът ще предложи да се прилага методът на придобиването по отношение на всички или дори на множество сделки и операции в рамките на обхвата на проекта.

Всичките четиринадесет членове на Съвета изразиха съгласие с това решение.

***Следващи етапи***

Съветът очаква да продължи с обсъжданията си относно методите за счетоводно отчитане по отношение на сделки и операции, попадащи в обхвата на проекта, на бъдещи свои заседания.

**Актуална информация във връзка с изследователската програма (Документ по програмата 8)**

На 22 февруари 2018 г. Съветът проведе заседание, за да бъде запознат с актуална информация във връзка с изследователската си програма в периода след заседанието, проведено през септември 2017 година. (Информация относно работната програма на Съвета, включително изследователската му програма, е на разположение [тук](http://www.ifrs.org/projects/work-plan/).)

По време на обсъждането Съветът направи преглед на проектите, очакващи разглеждане. Проектите, очакващи разглеждане не са включени в работната програма. Преди провеждане обаче на следващото Обществено допитване във връзка с програмата (което трябва да бъде проведено през 2021 г.), Съветът очаква да е завършил съществена част от изследователската работа, необходима във връзка с всеки един проект, без да трябва задължително да е приключил цялата работа. Съветът реши, че през следващите няколко месеца екипът следва да се стреми да:

1. извърши определена работа във връзка с променливите и условни насрещни престации/възнаграждения, за да прецени колко широк следва да е обхватът на този изследователски проект.
2. да завърши оставащата изследователска работа във връзка с провизиите в разумен срок след като Съветът издаде *Концептуалната рамка*.
3. да започне работа във връзка с добивните дейности, като поиска от тези национални органи за изготвяне и въвеждане на стандарти, които изложиха свои становища в отговор на Документа за обсъждане от 2010 г. *Добивни дейности,* да запознаят Съвета с настъпили след това новости и събития.
4. да започне изследователска работа във връзка с пенсионни доходи, зависещи от възвръщаемостта на активите.
5. да започне изследователска работа във връзка с малките и средни предприятия (МСП), които са дъщерни предприятия. Екипът ще разгледа въпроса как тази изследователска работа ще взаимодейства с работата по следващия всеобхватен преглед на стандарта *МСФО за МСП*.

Единадесет от четиринадесетте членове на Съвета изразиха съгласие, а трима – несъгласие с това решение.

Останалите проекти, очакващи разглеждане в рамките на изследователската програма са: Метод на собствения капитал; Механизми за остойностяване на замърсители; и Силна инфлация: обхват на МСС 29. Съветът възнамерява да започне работа по тези проекти през 2019 г. или в началото на 2020 г., както и да пристъпи към осъществяване на Прегледите след въвеждане на: (а) МСФО 10*Консолидирани финансови отчети*, МСФО 11 *Съвместни споразумения* и МСФО 12 *Оповестяване на участия в други предприятия*; и (б) МСФО 5 *Нетекущи активи, държани за продажба и преустановени дейности*.

***Следващи етапи***

Съветът очаква да бъде запознат със следващата актуална информация във връзка с изследователската си програма след три-четири месеца.

**Застрахователни договори (Документ по програмата 2)**

На 22 февруари 2018 г. Съветът проведе заседание, за да бъде запознат с актуална информация във връзка с:

1. първото заседание на Целевата група по въпросите на прехода към МСФО 17 *Застрахователни договори,* проведено на 6 февруари 2018 година;
2. образователните дейности във връзка с МСФО 17, проведени с инвеститори и анализатори в периода от средата на май 2017 г. до края на януари 2018 г.

От Съвета не бе поискано да взема каквито и да е решения.

***Следващи етапи***

Съветът ще бъде запознат с актуална информация във връзка с второто заседание на Целевата група по въпросите на прехода, което ще се проведе на 2 май 2018 година.

**Документи за обсъждане и Проекти за обсъждане (Документ по програмата 28)**

На 22 февруари 2018 г. Съветът проведе заседание, за да обсъди материал с основна информация, посветена на Документите за обсъждане и Проектите за обсъждане. Обсъждането ще осигури информация за бъдещите решения на Съвета за това дали да бъде публикуван Документ за обсъждане или Проект за обсъждане във връзка с проектите, посветени на основните финансови отчети, репутацията и обезценката и дейностите с регулирани цени. Не бяха взети никакви решения.

***Следващи етапи***

В хода на разработване на проектите Съветът ще вземе решения какъв вид документ да публикува.

**Дейности с регулирани цени (Документ по програмата 9)**

На 22 февруари 2018 г. Съветът проведе заседание, за да обсъди възможния счетоводен модел, разработван във връзка с дейностите, обект на регулация с дефиниране на цените/тарифите. В частност Съветът обсъди:

1. фокуса на модела върху допълнителните права и задължения, произтичащи от регулаторно споразумение от вида, обект на обсъждане. Допълнителни права и задължения са тези, създавани, когато предприятието изпълнява изисквания във връзка с регулирана услуга в период, различен от този, в който тези изисквания във връзка с услугата се фактурират на клиентите посредством регулираната цена/тарифа;
2. коя счетоводно отчитана единица би предоставила най-полезна информация за потребителите на финансовите отчети относно допълнителните права и задължения, произтичащи от регулаторно споразумение; и
3. дали допълнителните права и задължения отговарят на дефинициите за актив и пасив, съдържащи се в предстоящата да бъде издадена преработена *Концептуална рамка за финансово отчитане*(„*Концептуалната рамка*”).

Съветът реши в порядък на работна хипотеза, че:

1. счетоводният модел ще използва като своя счетоводно отчитана единица отделните времеви различия, които пораждат допълнителните права и задължения, произтичащи от регулаторно споразумение. Тринадесет членове на Съвета изразиха съгласие, а един – несъгласие с това решение.
2. настоящото регулаторно право*—*да се начисли цена/тарифа, завишена с определена сума, като резултат от минали събития*—*отговаря на дефиницията за актив в *Концептуалната рамка*. Всичките четиринадесет членове на Съвета изразиха съгласие с това решение.
3. настоящото регулаторно задължение*—*да се предоставят стоки или услуги по цена/тарифа, намалена с определена сума като резултат от минали събития*—*отговаря на дефиницията за пасив в *Концептуалната рамка*. Всичките четиринадесет членове на Съвета изразиха съгласие с това решение.

***Следващи етапи***

Преди да реши дали да публикува Документ за обсъждане или Проект за обсъждане в качеството на следващ документ за обществено допитване във връзка с този проект, Съветът ще обсъди предложенията във връзка с обхвата и изискванията за признаване, съдържащи се в модела.